ОБЯВЛЕНИЕ ЗА КОНКУРС
Административен съд – Стара Загора, със з-д № РД-131/08.10.2026 г. на Председателя на съда, обявява конкурс за заемане на 1 (една) щатна бройка за длъжността „Съдебен деловодител“ с код по НКПД 4415 2003, съгласно Класификатор на длъжностите в администрацията на съдилищата, утвърден с решение на ВСС по протокол №4/10.02.2026 г., в сила от 01.01.2026 г.
1.Описание на длъжността:Осигурява производството по висящи дела и влезли в сила съдебни актове; Окомплектова образуваните в дела, разпределени по докладчици входящи документи, Докладва делата на определения съдия докладчик за разпореждане в деня на вписването; Въвежда новообразуваните дела в деловодните програми най-късно на следващия ден след образуването, като вписва всички данни по делата в съответствие с утвърдените от ПАС образци; Подрежда и номерира книжата по образуваните дела в папки, съгласно ПАС; Изготвя списък за призовките и изпраща изготвените по образец призовки и съобщения по делата; Отразява в деловодните системи съответния статус и местоположение на делото; Изпълнява разпорежданията на съда, постановени в закрити и разпоредителни заседания; Подготвя свършените първоинстанционни дела за архивиране и ги предава в служба „Архив“, а касационните дела връща на първоинстанционния съд; Предоставя справки по дела, както и изпълнява и всички задължения подробно описани в длъжностната му характеристика; Изпълнява и други задължения, възложени от съдебния администратор и председателя на съда.
2. Минимални и специфични изисквания, предвидени в нормативните актове за заемане на длъжността „Съдебен деловодител“:
2.1.Лицето, кандидатстващо за длъжността „Съдебен деловодител“ трябва да:е български гражданин, гражданин на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария; е навършило пълнолетие; не е поставено под запрещение; не е осъждано на лишаване от свобода за умишлено престъпление от общ характер; не е лишено по съответен ред от правото да заема определена длъжност; отговаря на минималните изисквания за степен на завършено образование и ранг или професионален опит, както и на специфичните изисквания, предвидени в нормативните актове за заемане на съответната длъжност. 
2.2.Кандидатът, спечелил конкурса за длъжността „Съдебен деловодител“, към момента на назначаване, трябва да отговаря на изискванията на чл. 340а, ал. 2 от Закона за съдебната власт и подписва декларация за обстоятелствата, визирани в нея. 
2.3.Минимални изисквания за образователна степен: съгласно Класификатора на длъжностите в администрацията на съдилищата за длъжността „Съдебен деловодител“ се изисква средно образование.
 3.Специфични изисквания за заемане на длъжността „Съдебен деловодител“: Познаване на общата нормативна уредба на съдебната власт и работата на администрацията в съдилищата – Закон за съдебната власт, Правилник за администрацията в съдилищата и Етичен кодекс на съдебните служители; Познаване на процесуалните закони, свързани с работата по административни дела; Познания по съдебна документация и разбиране на значението й за съдебната система; Познаване на основните задължения на длъжността; Познания и умения по общи деловодни техники, съвременни офис-процедури, работа с текстообработващи програми MS Office (Word, Excel), Internet, работа с електронна поща; Висока степен на организираност и мотивация за работа в съдебната система; Отлични умения за писмено и устно изразяване на информация; за намиране  разрешение на нестандартни проблеми и ситуации; способност за работа под напрежение; Лични делови качества – отговорност, лоялност, дискретност, дисциплинираност, оперативност, инициативност, комуникативност, способност за самостоятелна работа, за работа с граждани и в екип.
4.Начин на провеждане на конкурса и оценяване на кандидатите за длъжността „Съдебен деловодител“: До участие в конкурса се допускат единствено кандидатите, които напълно отговарят на посочените изисквания.
Конкурсът се провежда на три етапа, както следва:
 Първи етап: „Подбор по документи“ - Разглеждане и допускане до участие във втория етап от конкурса на кандидатите, представили в срок всички необходими документи по т. 5 от заповедта, които да удостоверяват изпълнението на минималните и специфични изисквания, предвидени в нормативните актове за заемане на обявените длъжности; 
Втори етап: „Тест и практическа задача“ - С допуснатите до втория етап кандидати за длъжността  „Съдебен деловодител“  се провежда тест и практическа задача, целящи проверка на компютърните умения, познанията по общата нормативна уредба за изпълнение на длъжността, познанията по правопис и пунктуация, уменията за работа с офис техника; 
Трети етап „Събеседване“ – проверка познанията на кандидатите на процесуалните закони за работа по административни дела, на общата нормативна уредба на съдебната власт и работата на администрацията в съдилищата – Закон за съдебната власт, Правилник за администрацията в съдилищата, Етичен кодекс на съдебните служители и познаване на основните задължения за длъжността.
Оценяването на допуснатите кандидати се извършва по шестобалната система, като най-високата оценка е отличен 6,00, а най-ниската слаб 2,00. 
До участие в третия етап от конкурса „Събеседване“ се допускат само кандидатите, получили оценка на втория етап не по-ниска от оценка 4,50 – много добър.  
Комисията оформя протокол с резултатите от проведения конкурс за длъжността „Съдебен деловодител“ и класира успешно издържалите конкурса. 
За успешно издържали конкурса се считат кандидатите получили оценка от събеседването не по-ниска от много добър 4,50. 
Трудовото правоотношение възниква с лицето, класирано на първо място в конкурса за съответната длъжност.
5.Необходими документи за участие в конкурса за длъжността „Съдебен деловодител“: Кандидатите подават лично или чрез пълномощник следните документи: заявление за кандидатстване за работа в съдебната система (по образец); автобиография – тип СV (по образец), подписана от кандидата; декларация по чл. 340а, ал. 1 от Закона за съдебната власт (по образец); копие от диплома за завършена образователна степен; удостоверение за компютърна грамотност, при липса на оценка в дипломата за завършена образователна степен; копия от документи, удостоверяващи продължителността на трудовия стаж и придобит професионален опит; свидетелство за съдимост за работа в съдебната система, само за кандидати, родени в чужбина и които не са български граждани – в оригинал; медицинско свидетелство за работа, при преустановяване на трудова дейност по трудово правоотношение за срок над 3 месеца – в оригинал; медицинско свидетелство, че лицето не страда от психическо заболяване и не се води на учет (от Психодиспансер) – в оригинал; нотариално заверено пълномощно в случай, че документите се подават чрез пълномощник – в оригинал; други документи, доказващи квалификации и умения, свързани с обявената длъжност.
Документи, издадени в чужбина, се представят в превод на български език, признати и легализирани от съответните оправомощени органи в Република България. Представените копия да бъдат саморъчно заверени от кандидатите с гриф „Вярно с оригинала“.
 6.Размер на минималната основна заплата за длъжността  – 762 евро и 51 евро за V ранг.
 7.Място и срок за подаване на документите:  
 7.1.Подават се лично или чрез пълномощник (с нотариално заверено пълномощно) на адрес: Административен съд – Стара Загора, ул. Руски № 44, ет. 5, всеки работен ден от 9:00 ч. до 17:00 ч. в регистратурата срещу входящ номер. 
7.2.Могат да се подават и по електронен път на delovodstvo@stzagora-adms.justice.bg, като в този случай заявлението за кандидатстване и всички приложени към него документи, посочени в т. 5, следва да са подписани с квалифициран електронен подпис. Документи, подадени на електронната поща без квалифициран електронен подпис, няма да се разглеждат от конкурсната комисия. 
7.3Краен срок за приемане на документите за участие в конкурса за длъжността „Съдебен деловодител“ – един месец, считано от деня, следващ датата на публикуване на обявата в централен или местен ежедневник. 
8. Всички съобщения и информация, свързани с конкурса за длъжността „Съдебен деловодител“, да се обявяват на интернет страницата на Административен съд – Стара Загора - https://stzagora-adms.justice.bg и на таблото за обявления в Административен съд – Стара Загора.
9. Обявлението за конкурса да се публикува в един централен или местен ежедневник, на интернет страницата на съда и да се постави на таблото за обявления на Административен съд – Стара Загора.
10. Списъкът с допуснатите и недопуснатите кандидати за обявената длъжност да се поставят на таблото за обявления в съда и да се публикуват на интернет страницата на съда, не по-късно от 7 дни след изтичане срока за подаване на заявленията за участие в конкурса.
11. Образците на заявлението за участие в конкурса за длъжността „Съдебен деловодител“, декларацията по чл. 340а, ал. 1 от ЗСВ и типова длъжностна характеристика за обявената длъжност да се публикуват на интернет страницата на съда https://stzagora-adms.justice.bg и да се предоставят на разположение на кандидатите на място в съда – служба „Регистратура“. 

